# Φιλοσοφία –Σκοπιμότητα προγράμματος

Το παρόν εργαστήριο αποτελεί μια βιωματική προσέγγιση της διαδικασίας παραγωγής ενός βιβλίου, από τη σύλληψη της ιδέας του και τη συγγραφή μέχρι τη βιβλιοδεσία και την προώθηση του βιβλίου στο αναγνωστικό κοινό.

Οι μαθητές/-τριες θα διερευνήσουν τον κόσμο των βιβλίων και θα αντλήσουν γνώση μέσα από την επαφή τους με επαγγελματίες του χώρου. Θα δημιουργήσουν εικονικούς εκδοτικούς οίκους, στο πλαίσιο των οποίων θα αναλάβουν τον ρόλο των επαγγελματιών στον χώρο του βιβλίου. Σκοπός είναι οι μαθητές/-τριες να συμμετέχουν στη διαδικασία παραγωγής του δικού τους βιβλίου, αξιοποιώντας τις κλίσεις και τα ταλέντα τους. Κατ’ αυτόν τον τρόπο, η σχολική γνώση συνδέεται με τον πραγματικό κόσμο, καλλιεργείται ο σεβασμός στο βιβλίο και οι μαθητές/-τριες από παθητικοί αναγνώστες αναλαμβάνουν τον ενεργητικό ρόλο του δημιουργού.

Βασικός σκοπός, επίσης, είναι η γνωριμία και ο πειραματισμός με ψηφιακά εργαλεία του web2.0 για την καλλιέργεια της δημιουργικότητας, της πρωτοβουλίας και της συνεργατικότητας. Οι μαθητές/-τριες θα ανακαλύψουν εναλλακτικές μορφές βιβλίων, όπως είναι τα ηλεκτρονικά και τα ηχητικά βιβλία, δημιουργώντας τη δική τους ψηφιακή αφήγηση. Επίσης, με τη χρήση ψηφιακών μέσων θα δημιουργήσουν έντυπα εικονογραφημένα βιβλία.

Η συγγραφή του βιβλίου συνδέεται με το μάθημα της **Θεατρικής Αγωγής**,καθώς το εργαστήρι δημιουργική γραφής αξιοποιεί θεατρικές τεχνικές για τη δημιουργία ηρώων, αφηγηματικού λόγου και διαλόγων. Οι μαθητές/-τριες μπαίνουν σε ρόλο, υποδύονται τους ήρωες των ιστοριών τους, εμβαθύνουν στα κίνητρά τους, ανιχνεύουν τη δράση τους προτού αυτή αποτυπωθεί στο χαρτί. Θεατρικές συμβάσεις, όπως ο ρόλος και η τελετουργία αξιοποιούνται και στο στάδιο της αξιολόγησης προκειμένου να προσφέρουν ένα ασφαλές περιβάλλον ετεροαξιολόγησης και αυτοαξιολόγησης των μαθητών/-τριών.

Συνολικά, το εργαστήρι προάγει την διαθεματικότητα και μπορεί να συνδυάσει το μάθημα της Πληροφορικής με τη Θεατρική Αγωγή. Βασίζεται στην ομαδοσυνεργατική μέθοδο διδασκαλίας, αξιοποιεί τη μέθοδο της ανεστραμμένης τάξης και ενσωματώνει στοιχεία από τη μέθοδο του **Μανδύα του Ειδικού** (Εκπαιδευτικό Δράμα), προκειμένου για τη δημιουργία των εκδοτικών οίκων. Οι μαθητές/-τριες δημιουργούν μια φανταστική επιχείρηση με δική της ταυτότητα και

«ενδύονται» τους ρόλους των επαγγελματιών, που αναλαμβάνουν να φέρουν εις πέρας μια αποστολή, όπως τον εμπλουτισμό της σχολικής βιβλιοθήκης με νέα βιβλία. Η επαγγελματική ταυτότητα λειτουργεί ως εκπαιδευτικό συμβόλαιο, εμπλέκει δημιουργικά και συναισθηματικά τους μαθητές/τις μαθήτριες με τη μαθησιακή διαδικασία και τους/τις εμπνέει το αίσθημα της ευθύνης για το αποτέλεσμα.